Document ID: 31980R3491

Komisjoni määrus (EMÜ) nr 3491/80,
30. detsember 1980,
millega muudetakse määrust (EMÜ) nr 584/75, milles kehtestatakse üksikasjalikud eeskirjad riisi eksporditoetuste pakkumissüsteemi kohaldamise kohta
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 21. juuni 1976. aasta määrust (EMÜ) nr 1418/76 riisituru ühise korralduse kohta, [1] viimati muudetud Kreeka ühinemisaktiga, [2]
võttes arvesse nõukogu 21. juuni 1976. aasta määrust (EMÜ) nr 1431/76, milles sätestatakse riisi eksporditoetuste andmise üldeeskirjad ja kõnealuse toetuse suuruse kindlaksmääramise kriteeriumid, [3] eriti selle artikli 4 lõiget 2,
ning arvestades, et:
komisjoni määruses (EMÜ) nr 584/75 [4] sätestatakse riisi eksporditoetuste pakkumissüsteemi kohaldamise üksikasjalikud eeskirjad;
on osutunud soovitavaks teha kõnealune menetlus paindlikumaks, kaotades nõude, mille kohaselt pakkumiskutse teadaandes tuleb avaldada üldkogus, mille puhul võib määrata maksimaalse toetuse;
iganädalaste pakkumismenetluste süsteemi puhul võivad kõik toetuse kohta esitatud pakkumised olla suuremad summast, mille võib määruse (EMÜ) nr 1431/76 artiklites 2 ja 3 sätestatud kriteeriumide põhjal heaks kiita; sellise pakkumismenetluse puhul on osutunud soovitavaks, et teatavatel juhtudel oleks võimalus avaldada toetuse tase, mille võib heaks kiita; praktikas kuulutatakse pakkumismenetlused välja eksportimiseks kindlaksmääratud sihtkohtadesse; litsentsid peaksid sisaldama vastavaid üksikasju; teatavad sätted, milles käsitletakse ekspordilitsentside väljastamist ja tagatise vabastamist pakkumismenetluse raames, tuleks teha arusaadavamaks; sellest tulenevalt on soovitav inkorporeerida kõik kõnealused sätted määrusesse (EMÜ) nr 584/75, selle asemel et lisada need kõikidesse alalise pakkumismenetluse väljakuulutamist käsitlevatesse määrustesse;
käesoleva määrusega ettenähtud meetmed on kooskõlas teraviljaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EMÜ) nr 584/75 muudetakse järgmiselt.
1. Artikli 1 lõike 1 esimene lõik asendatakse järgmisega:
"1. Otsus kuulutada välja määruse (EMÜ) nr 1431/76 artikli 4 lõike 1 kohane pakkumismenetlus tehakse määruse (EMÜ) nr 1418/76 artiklis 27 sätestatud korras."
2. Artikli 1 lõige 2 asendatakse järgmisega:
"2. Pakkumismenetluse väljakuulutamisel koostab komisjon pakkumiskutse teadaande. Kõnealune teadaanne sisaldab muuhulgas pakkumiste esitamise tähtpäevi ning andmeid liikmesriikide pädevate asutuste kohta, kellele kõnealused pakkumised tuleb adresseerida. Teadaandes võib samuti märkida üldkoguse, mille puhul võib kõnealuse määruse artikli 5 lõike 1 alusel määrata maksimaalse eksporditoetuse. Nimetatud teadaande avaldamise ja esimese pakkumiste esitamise tähtpäeva vahele peab jääma vähemalt 15 päeva. Teadaandes märgitakse ka pakkumiste esitamise lõpptähtaeg."
3. Lisatakse järgmine artikkel:
"Artikkel 1a
Pakkumismenetlus võib piirduda ekspordiga teatavatesse riikidesse või tsoonidesse. Sel juhul märgitakse litsentsitaotluse ja litsentsi lahtrisse 13 viide pakkumismenetluse väljakuulutamist käsitlevas määruses nimetatud sihtriikidele või sihtkohttsoonidele. Litsents kohustab eksportima nimetatud sihtkohta."
4. Artikli 5 lõige 1 asendatakse järgmisega:
"1. Komisjon otsustab esitatud pakkumiste põhjal määruse (EMÜ) nr 1418/76 artiklis 27 sätestatud korras maksimaalse eksporditoetuse kindlaksmääramise, võttes eriti arvesse määruse (EMÜ) nr 1431/76 artiklites 2 ja 3 sätestatud kriteeriume, ja/või vajaduse korral pakkumismenetluse lõpetamise."
5. Artikkel 7 asendatakse järgmisega:
"Artikkel 7
1. Pakkumistagatis vabastatakse:
a) kui pakkumist ei võeta vastu;
b) - kui pakkuja tõendab, et eksport on toimunud, kasutades artikli 8 lõike 1 kohaselt väljastatud litsentsi, ja
- tingimustes, mis on samased tingimustega, mida kohaldatakse pakkumismenetluse tulemusel väljaantud ekspordilitsentsi kohta esitatud tagatise vabastamisel;
c) kui eksport ei olnud võimalik vääramatu jõu tõttu.
2. Pakkumistagatise suhtes kohaldatakse määruse (EMÜ) nr 193/75 artikli 18 lõike 4 sätteid."
6. Artikkel 8 asendatakse järgmisega:
"Artikkel 8
1. Kui pakkuja esitab artikli 2 lõike 3 punktis b nimetatud ekspordilitsentsi taotluse ettenähtud tähtaja jooksul, antakse ekspordilitsents välja koguste kohta, mille puhul tema pakkumine on vastu võetud. Vääramatu jõu korral võib ettenähtud tähtaegu pikendada.
2. Kui artikli 2 lõike 3 punktis b nimetatud kohustust ei täideta, pakkumistagatist ei tagastata, välja arvatud vääramatu jõu korral."
Artikkel 2
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. detsember 1980

Labels: 3
17